Broj: 711-I-845-P-181/22-02-19

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Marine Lučić, pročelnice Upravnog odjela za poslove općinskog načelnika pravne i opće poslove lokalne samouprave i društvene djelatnosti Općine Poličnik,** na 164. sjednici održanoj dana 22. ožujka 2022.g. daje sljedeće

**OČITOVANJE**

1. **Direktor trgovačkog društva koje se bavi komunalnom djelatnošću, a u većinskom je vlasništvu jedinice lokalne ili područne (regionalne) samouprave, može istovremeno uz volontersko obnašanje te dužnosti, redovito i stalno obavljati i poslove službenika u jedinici lokalne samouprave, dok ukoliko profesionalno obnaša dužnost direktora navedenog trgovačkog društva, poslove službenika može obavljati samo privremeno i povremeno.**
2. **Obveznik iz točke I. izreke može za volontersko obnašanje dužnosti direktora primati naknadu i istovremeno primati plaću za obavljanje poslova službenika u jedinici lokalne samouprave, a u slučaju profesionalnog obnašanja dužnosti direktora trgovačkog društva za koje prima plaću, za privremeno i povremeno obavljanje poslova službenika u jedinici lokalne samouprave može primiti naknadu.**
3. **Povjerenstvo ukazuje podnositeljici zahtjeva da je obveznik dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke II. ove izreke.**
4. **Sukladno odredbi članka 18. stavka 1. ZSSI-a, obveznik uz obnašanje dužnosti direktora trgovačkog društva za komunalnu djelatnost u većinskom vlasništvu jedinice lokalne ili područne (regionalne) samouprave ne može biti direktor-član uprave drugog trgovačkog društva.**

Obrazloženje

Zahtjev za davanjem očitovanja Povjerenstva podnijela je Marina Lučić, pročelnica Upravnog odjela za poslove općinskog načelnika pravne i opće poslove lokalne samouprave i društvene djelatnosti Općine Poličnik. U Povjerenstvu je zahtjev zaprimljen 15. ožujka 2022. pod poslovnim brojem 711-U-3628-P-181/22-01-2, povodom kojeg se vodi predmet broj P-181/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se sadržaj zahtjeva odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit može li službenik općine istovremeno biti i direktor komunalne tvrtke kojoj je osnivač ta općina te može li primati plaću za radno mjesto direktora, bez da prima plaću za radno mjesto službenika. Nadalje, podnositeljica postavlja upit je li sukob interesa ukoliko navedeni službenik, izvan službe, ima trgovačko društvo koja se bavi ugostiteljskom djelatnošću.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo ističe da je direktor trgovačkog društva koje se bavi komunalnom djelatnošću kojem je osnivač jedinica lokalne samouprave zakonski obveznik. Ukoliko navedeni obveznik dužnost direktora obnaša volonterski može istovremeno obavljati i poslove službenika kao stalno i redovito zanimanje uz primanje plaće. U navedenom slučaju za obnašanje dužnosti direktora trgovačkog društva obveznik može primati samo volontersku naknadu.

Nadalje, u slučaju da obveznik poslove direktora obavlja profesionalno i za navedeno prima plaću, isti kao službenik može raditi povremeno i privremeno te za navedeno može primiti određenu naknadu.

Povjerenstvo ističe kako je u oba slučaja obveznik dužan prilikom podnošenja imovinske kartice prijaviti Povjerenstvu sve stečene prihode odnosno da je dužan prijaviti i prihode stečene na temelju obnašanja dužnosti direktora i na temelju obavljanja poslova službenika.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Povjerenstvo ističe kako u konkretnom slučaju obveznik ne može uz obnašanje dužnosti direktora trgovačkog društva, bilo profesionalno ili volonterski, istovremeno obnašati funkciju direktora odnosno člana uprave u drugom trgovačkom društvu neovisno o tome radi li se o trgovačkom društvu u privatnom ili javnom vlasništvu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana